**Bekecs Község Önkormányzata Képviselő-testületének 10/2022. (VI. 23.) önkormányzati rendelete**

**a személyes gondoskodást nyújtó ellátásokért fizetendő térítési díjakról**

Bekecs Község Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 92. § (1) bekezdés a) pontjában, (2) bekezdés f) pontjában, a gyermekek védelméről és a gyámügyi igazgatásról szóló 1997. évi XXXI. törvény 29. § (1) és (2) bekezdésben kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. és 8.a pontjában meghatározott feladatkörében eljárva a következőket rendeli el:

**1. §**

(1) A rendelet hatálya kiterjed az állami intézményfenntartó központ által fenntartott és működtetett Bekecsi II. Rákóczi Ferenc Általános Iskolában, valamint Bekecs Község Önkormányzata által fenntartott és működtetett Bekecsi Lurkó-ház Óvodában gyermekétkeztetést igénybe vevőkre és Bekecs településen szociális étkeztetésben részesülőkre.

(2) Bekecs Község Önkormányzata a fenntartásában működő napközi otthoni konyhán és óvodai konyhán keresztül biztosítja a településen az (1) bekezdésben meghatározott intézményekben a gyermekek részére az étkeztetést és a felnőttek szociális étkeztetését.

**2. §**

(1) A személyes gondoskodást nyújtó ellátásokért fizetendő térítési díj mértéke:

*a)* óvodáskorú gyermekek napi háromszori étkezése (tízórai, ebéd, uzsonna): 500,-Ft/fő/nap

*b)* iskoláskorú gyermekek napi háromszori étkezése (tízórai, ebéd, uzsonna): 600,-Ft/fő/nap

*c)* iskoláskorú gyermekek ebéd étkezése: 330,-Ft/fő/nap

(2) A szociális étkezés térítési díjának mértéke:

*a)* az étel elvitellel: 570,-Ft/fő/adag.

*b)* az étel kiszállítással: 570,-Ft/fő/adag+100,-Ft/fő/nap. Közös háztartásban élő személyek esetében a kiszállításért fizetendő díj (100,-Ft.) csak egy személy részére kerül megállapításra.

(3) A 2. § (1) bekezdésében meghatározott térítési díjak csökkentésére és elengedésére vonatkozóan a Gyvt.21/B §-ban foglalt szabályozás az irányadó.

(4) A a szünidei gyermekétkeztetésre vonatkozóan a Gyvt.21/C §-ban foglalt szabályozás az irányadó.

**3. §**

(1) A gyermekétkeztetés igénybevételére irányuló kérelmet óvodai ellátásban részesülő gyermek esetében az óvoda vezetőjének, iskolai tanulók esetében az élelmezésvezetőhöz kell benyújtani.

(2) A szülő, törvényes képviselő a gyermekek számában történt változást, vagy ha az étkezést betegség vagy más ok miatt a gyermek nem veszi igénybe, óvodai ellátásban résztvevő gyermek esetében az óvoda vezetőjének a tárgynap 8.00 óráig, általános iskolai tanuló esetében a tárgynap 10.00 óráig az Élelmezésvezetőnek köteles bejelenteni

*a)* a távolmaradást és annak várható időtartamát, valamint

*b)* a távolmaradásra okot adó körülmény megszűnését és azt, hogy a gyermek mikor veszi igénybe újból a gyermekétkeztetést. A kötelezett a (2) bekezdés a) pontja szerinti bejelentést követő naptól a távolmaradás idejére mentesül az intézményi gyermekétkeztetésért fizetendő térítési díj fizetésének kötelezettsége alól,

*c)* a gyermek előre nem látható hiányzása, betegsége miatt a lemondás napjára a gyermek részére biztosított étel elvitele a szülője, törvényes képviselője számára 11.30 órától 12.00 óráig biztosított, a gyermekétkeztetés biztosító konyháról.

(3) A gyermekétkeztetésre való jogosultság megszűnik:

*a)* ha a törvényes képviselő kéri az ellátás megszüntetését,

*b)* az intézményi jogviszony megszűnésével.

**4. §**

(1) A gyermekétkeztetésért fizetendő térítési díjat havonta, utólag kell megfizetni a tárgyhónapot követő hónap 20. napjáig az Intézmény által kibocsátott számla ellenében.

(2) Amennyiben a fizetésre kötelezett az előírt módon és határidőre a térítési díjat nem fizeti meg, az Intézmény vezetője 15 napos határidő megjelölésével a kötelezettet írásban felszólítja az elmaradt térítési díj hátralék rendezésére valamint a mulasztás következményeire.

(3) Óvodáskorú gyermek esetében az intézmény a felszólító levélben meghatározott határidő lejártát követően, amennyiben nem történt meg a hátralék rendezése, írásban köteles jelzéssel élni a család- és gyermekjóléti szolgálat munkatársa felé. A család- és gyermekjóléti szolgálat felkeresi a gyermeket nevelő családot, megvizsgálja az érintett gyermek szociális és családi körülményeit, és segítséget nyújt abban, hogy a gyermek étkezése biztosított legyen.

(4) Iskolába járó gyermek esetében a felszólítást tartalmazó levélben az intézmény tájékoztatja a törvényes képviselőt a szociális alapon történő támogatás lehetőségeiről, valamint arról, hogy amennyiben a 15 napos határidő elteltéig nem rendezi a tartozását, a 15 napot követően gyermeke az étkezést nem veheti igénybe a hátralék rendezéséig. Amennyiben a törvényes képviselő a térítési díj befizetését hitelt érdemlően igazolja, a gyermek az étkezést újból igénybe veheti. A meghatározott határidő lejártát követően, amennyiben nem történt meg a hátralék rendezése, írásban köteles jelzéssel élni a gyermeket ellátó intézmény gyermek- és ifjúságvédelmi felelőse felé.

(5) A család- és gyermekjóléti szolgálat a gyermek- és ifjúságvédelmi felelős értesítése alapján felkeresi a gyermeket nevelő családot, megvizsgálja az érintett gyermek szociális és családi körülményeit, és segítséget nyújt abban, hogy a gyermek étkezése biztosított legyen, és közreműködik a hátralék rendezése érdekében.

(6) Ha a határidő eredménytelenül telt el, az intézményvezető a kötelezett nevét, lakcímét és a fennálló díjhátralékot nyilvántartásba veszi. Az Intzéményvezető – a térítési díj fizetésére kötelezett kérelmére – méltányosságból a térítési díjhátralék részletekben történő megfizetését engedélyezheti.

(7) A (6) bekezdés szerint nyilvántartott díjhátralékról az Intézményvezető minden negyedévet követő hónap 15. napjáig tájékoztatja a polgármestert.

(8) Az intézményvezető intézkedik a térítési díjhátralék behajtásáról, és tájékoztatja a polgármestert annak eredményéről vagy eredménytelenségéről.

**5. §**

Az 2. § (2) bekezdésben meghatározott díjból az önkormányzat az alábbi kedvezményeket állapítja meg:

*a)* ha a szolgáltatást igénybe vevő személy rendszeres havi jövedelme nem éri el az öregségi nyugdíj legkisebb összegének 150 %-át, a kedvezmény összege a havi térítési díj 50 %-a.

*b)* ha a szolgáltatást igénybe vevő személy rendszeres havi jövedelme nem éri el az öregségi nyugdíj legkisebb összegének 200 %-át, a kedvezmény összege a havi térítési díj 25 %-a.

**6. §**

A 2. § (1) és (2) bekezdésében megállapított térítési díj az általános forgalmi adót nem tartalmazza.

**7. §**

Az e rendeletben nem szabályozott egyéb kérdésekben a szociális igazgatásról és szociális ellátásokról szóló 1993. évi III. törvény, valamint a gyermekek védelméről és a gyámügyi igazgatásról szóló 1997. évi XXXI. törvény, illetve e törvények végrehajtására kiadott jogszabályok vonatkozó rendelkezései irányadóak.

**8. §**

Ez a rendelet 2022. augusztus 1-jén lép hatályba.

**9. §**

Hatályát veszti a személyes gondoskodást nyújtó ellátásokért fizetendő térítési díjról szóló 1/2020. (I.30.) önkormányzati rendelet.

 dr. Bodnár László Barta Csilla

 polgármester jegyző

A rendelet kihirdetésének napja:

Bekecs, 2022. június 23. nap

 Barta Csilla

 jegyző

Végső előterjesztői indokolás

A gyermekek védelméről és a gyámügyi igazgatásról szóló 1997. évi XXXI. törvény (továbbiakban Gyvt.) 29. § (1) bekezdése szerint a fenntartó önkormányzat a személyes gondoskodást nyújtó ellátások formáiról, azok igénybevételéről, valamint  a fizetendő  térítési  díjról rendeletet alkot.

A fenntartó önkormányzat rendeletben szabályozza

- az önkormányzat által biztosított személyes gondoskodás formáit,

- az önkormányzat által biztosított ellátás igénybevételére irányuló kérelem benyújtásának

   módját és a kérelem elbírálásának szempontjait,

- az intézményvezető hatáskörében – külön eljárás nélkül– biztosítható ellátásokat,

- az ellátás megszűnésének eseteit és módjait,

- a fizetendő térítési díjak mértékét, csökkentésének és elengedésének eseteit, módjait.

**Részletes indokolás**

**1. §-hoz**

Rendelet hatályát nevesíti.

**2. §-hoz**

Meghatározza a térítési díjak összegét.

**3.- 7. §-hoz**

Meghatározza az igénybevétel, a kedvezmények szabályait.

**8. §-hoz**

A hatályba léptető rendelkezést tartalmazza.

**9. §-hoz**

A hatályvesztő rendelkezést tartalmazza.